News Update: หุ้นจีนร่วงน้อยกว่าคาด -1% เปิดวันแรกหลังหยุดยาว รับข่าว Evergrande หนีตายเจรจาเจ้าหนี้ - FINNOMENA
ตลาดหุ้นจีนแผ่นดินใหญ่ปรับตัวลง 1% รับการซื้อขายวันแรกหลังจากหยุดไป 2 วัน ท่ามกลางวิกฤติสภาพคล่อง Evergrande
22 ก.ย. 2564

ตลาดหุ้นจีนแผ่นดินใหญ่ปรับตัวลง 1% รับการซื้อขายวันแรกหลังจากหยุดไป 2 วัน ท่ามกลางวิกฤติสภาพคล่อง Evergrande
เมื่อต้นสัปดาห์ที่ผ่านมา เกิดแรงเทขายในตลาดหุ้นทั่วโลก โดยเฉพาะตลาดหุ้นฮ่องกงในวันจันทร์ที่ผ่านมา (20 ก.ย.) ที่ติดลบเกือบ 4% จากความกังวลเรื่อง Evergrande แต่เนื่องจากตลาดหุ้นจีนหยุดทำการใน 2 วันที่ผ่านมา ทำให้นักลงทุนจับตาตลาดหุ้นจีนที่เปิดทำการวันนี้ ว่าจะได้รับแรงกดดันอย่างหนัก
อย่างไรก็ตาม เช้านี้ตลาดหุ้นจีนกลับปรับตัวลงไม่แรงเมื่อเปรียบเทียบกับตลาดหุ้นฮ่องกงในช่วงที่ผ่านมา โดยดัชนี Shanghai Composite ปรับตัวลง 0.62%, ดัชนี Shenzhen Component ลดลง 0.89% และ ดัชนี CSI300 ลดลง 1.31% ในขณะที่ตลาดหุ้นฮ่องกงปิดทำการเนื่องในวันหยุด
นักลงทุนจับตาความสามารถในการชำระดอกเบี้ยของ Evergrande ที่จะครบกำหนดในวันพรุ่งนี้ (23 ก.ย.) รวมถึงสัญญาณการแทรกแซงจากภาครัฐเพื่อป้องกันการผิดนัดชำระหนี้
ประธานบริษัท Evergrande ได้ออกมาแสดงความเชื่อมั่นในจดหมายถึงพนักงานว่า บริษัทจะสามารถหลุดพ้นช่วงเวลาที่ยากลำบาก และกลับมาเดินหน้าพัฒนาโครงการที่อยู่อาศัยต่างๆ ต่อไป
ล่าสุด Evergrande กล่าวว่า บริษัทบรรลุข้อตกลงกับผู้ถือหุ้นกู้สกุลเงินหยวน เกี่ยวกับการชำระดอกเบี้ยที่จะครบกำหนดในวันพรุ่งนี้ (23 ก.ย.) ได้แล้ว โดยไม่ได้มีการระบุว่าจะจ่ายดอกเบี้ยเท่าไรและเมื่อไร สำหรับจำนวนเงินที่ต้องชำระมูลค่า 35.9 ล้านดอลลาร์
เอกสารระบุว่า ปัญหาการจ่ายดอกเบี้ยของหุ้นกู้ผลตอบแทน 5.8% ที่จะครบกำหนดในปี 2025 ได้รับการแก้ไขเรียบร้อย ผ่านการเจรจาต่อรองนอกสำนักหักบัญชีภายใต้หัวข้อการจ่ายดอกเบี้ยหุ้นกู้
อีกประเด็นที่นักลงทุนจับตาคือ ผลประชุม Fed เกี่ยวกับสัญญาณ QE Tapering ในคืนนี้ เพราะนี่อาจเป็นก้าวแรกของ Fed ในการลดนโยบายการเงินผ่อนคลายที่ดำเนินการมานับตั้งแต่มีการแพร่ระบาด โดยประเด็นที่ตลาดสนใจคือ การคาดการณ์อัตราดอกเบี้ยและอัตราเงินเฟ้อ
อ้างอิง: https://www.cnbc.com/2021/09/22/asia-markets-mainland-china-evergrande-currencies-oil.html
https://www.bloomberg.com/news/articles/2021-09-22/evergrande-onshore-property-unit-to-repay-interest-on-yuan-bond?sref=e4t2werz 
https://www.prachachat.net/world-news/news-766133 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Evergrande
News Update
จีน
ตลาดหุ้นจีน
หุ้นจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA